# Referat af møde i Ph.d.-udvalget

4. september 2017.

Til stede var: Carl Bache, Nils Arne Sørensen, Peter Simonsen, Lars Frode Frederiksen, Jesper Lundby Skov og Bjarne Christensen.

Fraværende med afbud var: Nina Bonderup Dohn, Lars Christian Jensen, Camilla Bruun Eriksen og Thomas Enemark Lundtofte.

Ad 1. Meddelelser.

Ph.d.-udvalgets formand orienterede om

**Medforfatterskab**: Institutlederkredsen tilsluttede sig den 20. juni 2017 Ph.d.-udvalgets justering af regler, således at

* Den studerendes samlede bidrag skal kunne identificeres entydigt i afhandlingen og skal kunne gøres til genstand for selvstændig bedømmelse.
* Instruksen til vejledere i forbindelse med deres medvirken som tilforordnede medlemmer af bedømmelsesudvalg ændres fra, at de skal deltage i alle faser af bedømmelsesarbejdet, til at de udelukkende skal fungere som observatører og blot tilse, at afhandlingen bedømmes på de faglige præmisser, der gælder for projektet, som beskrevet i ph.d.-planen.

Herudover fastholdes øvrige regler om medforfatterskaber, herunder at reglerne i the Danish Code of Conduct for Research Integrity skal overholdes, og at medforfatterskaber skal planlægges i god tid og anføres i ph.d.-planen.

**Møde mellem Ph.d.-skolelederne og institutlederne**: der holdes 1-2 møder om året med henblik på gensidig information og/eller drøftelse af relevante problemstillinger.

**Dagpengeregler**: Universiteterne har rettet henvendelse til Styrelsen for videregående uddannelser som følge af ændring af dagpengereglerne for ph.d.-studerende. Styrelsen har i sit svar til universiteterne særligt lagt vægt på, at universiteterne ikke skal vejlede de ph.d.-studerende i, hvorvidt de bør forblive indskrevet eller lade sig udskrive. Universiteterne kan orientere om konsekvenserne, men lade det være op til den enkelte ph.d.-studerende om vedkommende vil vælge at lade sig udskrive. Styrelsen pointerer samtidig universiteternes mulighed for at gøre brug af ph.d.-bekendtgørelsens § 15, stk. 2, som giver mulighed for, at universiteterne konkret kan tage stilling til, hvorvidt eksempelvis en person med en uafsluttet ph.d.-afhandling kan få sin ph.d.-afhandling taget under bedømmelse uden at vedkommende er indskrevet. Styrelsen har samtidig præciseret, at når en ph.d.-studerende tager orlov fra indskrivningen, er vedkommende fortsat indskrevet og således ikke dagpengeberettiget.

Ph.d.-sekretariatets praksis vil være at udskrive ph.d.-studerende, når ansøgning herom bliver fremsendt.

**Nu viceinstitutleder for ph.d.-uddannelsen på IKV og programleder for FLÆK**: lektor Anders Engberg-Pedersen

**Ph.d.-K:** Der er netop holdt et konstituerende møde i Ph.d.-K, der erstatter det tidligere Ph.d.-Råd. Forslag til kommissorium blev drøftet. Det tilrettede kommissorium forelægges for RI-Rådet til godkendelse.

Det blev foreslået, at udpegning af studerende sker gennem SDU PhD Club. SDU PhD Club udpeger to studenterrepræsentanter for ét år ad gangen. Repræsentanterne skal komme fra henholdsvis det våde og det tørre område.

Lena Lykke Jønch-Clausen kontakter SDU PhD Club med henblik på at få udpeget to studerende til Ph.d.-K.

Ad 2. Miljøskift.

Ph.d.-udvalget var enigt i, at et miljøskift indebærer, at den ph.d.-studerende integreres i aktive forskermiljøer uden for egen institution, udbygger sit netværk, deltager i faglige aktiviteter, indgår i dialog om sit projekt og finder ny inspiration, jf. også regelsættet for ph.d.-uddannelsen, § 12. Et miljøskift kan således ikke udelukkende bestå af arkivstudier eller skriverskjul.

Ad 3. Godkendelse af ph.d.-kurser.

De af Ph.d.-skolen og FUP’erne planlagte kurser skal godkendes af Ph.d.-udvalget. Ph.d.-udvalget godkender FUP-programmernes kursusudbud forud for hvert semester. Ph.d.-skolens udbud af generiske kurser godkendes for ét år ad gangen. Det foreslås, at Ph.d.-udvalgets formand herudover på baggrund af FUP-ledernes tilbagemeldinger løbende godkender justeringer af kursusplanen, samt at Ph.d.-udvalgets formand i forbindelse med 2., 4. og 5. semesters evalueringer godkender kursusaktiviteter, disses indhold og ECTS-værdi for den enkelte ph.d.-studerende.

På konkret forespørgsel oplyste formanden, at det bl.a. er en af FUP-ledernes opgaver i tæt dialog med de faglige miljøer at planlægge og afvikle fagspecifikke kurser og aktiviteter i relation til de relevante faglige miljøer. Ph.d.-studerende kan også stille forslag til nye kurser.

Udvalget godkendte programrådets indstillinger om kursusudbud og gav formanden de nævnte bemyndigelser.

Ad 4. Eventuelt.

Nils Arne Sørensen spurgte til honorering af opponent ved prøveforsvar. Det blev oplyst, at honoraret er fastsat til 15 ekstern lektor-arbejdstimer.

Carl Bache

Ph.d.-udvalgsformand